ออมสินพร้อมจัด
ตุนเงิน5หมื่นล้านสนองนโยบายลุยให้กู้ร่วมลงทุนเมกะโปรเจกต์
17 ส.ค. 2554

ตุนเงิน5หมื่นล้านสนองนโยบายลุยให้กู้ร่วมลงทุนเมกะโปรเจกต์
บอร์ดออมสินเปิดประตูบ้านรับนโยบายรัฐบาลใหม่เต็มที่ ตุนเงิน 5 หมื่นล้าน รับมือพักหนี้ กองทุนตั้งตัวได้ กองทุนหมู่บ้าน ยันลงทุนในเมกะโปรเจกต์ 
นายเลอศักดิ์ จุลเทศ ผู้อำนวยการธนาคารออมสิน เปิดเผยว่าธนาคารได้เรียกประชุมคณะกรรมการเพื่อเตรียมกำหนดยุทธศาสตร์การทำงานของธนาคารและการบริหารสภาพคล่องเพื่อตั้งรับกับนโยบายรัฐบาลใหม่ในการขับเคลื่อนเศรษฐกิจ
“ธนาคารมีสภาพคล่องเพียงพอที่จะรองรับนโยบายต่างๆ ได้ในระดับหนึ่ง เนื่องจากได้มีการระดมเงินฝากและการออกสลากออมสินอย่างต่อเนื่อง ส่งผลให้มีสภาพคล่องไหลเข้ามาอย่างต่อเนื่อง ซึ่งธนาคารจะเตรียมสภาพคล่องไว้ที่ระดับ 5 หมื่นล้านบาท เพื่อรองรับการบริหารในภาวะปกติอยู่แล้ว” นายเลอศักดิ์ กล่าว 
ผู้อำนวยการธนาคารออมสิน กล่าวว่า ในเบื้องต้นคาดว่าน่าจะมีนโยบายที่เกี่ยวข้องกับธนาคารออมสินประมาณ 4-5 เรื่อง โครงการพักหนี้ครัวเรือนรายที่ต่ำกว่า 5 แสนบาท เป็นเวลา 3 ปี ขณะนี้ได้มอบหมายให้ส่วนงานที่เกี่ยวข้องเข้าไปหาข้อมูลว่าจะมีลูกหนี้ในกลุ่มดังกล่าวกี่ราย เบื้องต้นเฉพาะรายที่มีปัญหาและมียอดหนี้ต่ำกว่า 5 แสนบาทมีแค่ 7,000 ราย คิดเป็นยอดสินเชื่อ 1 หมื่นล้านบาท 
นอกจากนี้ ยังมีโครงการกองทุนตั้งตัวที่รัฐบาลจะจัดสรรงบให้มหาวิทยาลัยทั่วประเทศ 149 มหาวิทยาลัย มหาวิทยาลัยละ 1,000 ล้านบาท รวมเป็นเงิน 1.49 แสนล้านบาท เพื่อเป็นการช่วยสร้างผู้ประกอบการรายย่อย หรือเถ้าแก่น้อย ให้มีโอกาสได้เข้าถึงแหล่งเงินทุนนั้น ในส่วนนี้ต้องฟังนโยบายรัฐบาลก่อนว่า ต้องการใช้สภาพคล่องหรือเงินงบประมาณ ซึ่งธนาคารอาจทำได้โดยการเข้าร่วมทุนในลักษณะการร่วมทุน หรือเวนเจอร์ แคปปิตอล กับมหาวิทยาลัยที่มีโครงการที่น่าสนใจได้ 
ทั้งนี้ ยังมีการประชุมเพื่อเตรียมความพร้อมเดินหน้าโครงการกองทุนหมู่บ้าน ซึ่งคาดว่าน่าจะมีการเติมเงินอีกหมู่บ้านละ 1 ล้านบาท จากหมู่บ้านทั้งหมดทั่วประเทศ 7.9 หมื่นกองทุน ซึ่งในจำนวนนี้เป็นกองทุนที่ขึ้นทะเบียนกับธนาคารออมสินไว้ 6.3 หมื่นกองทุน และโครงการเอสเอ็มแอล ซึ่งพรรคเพื่อไทยตั้งเป้าหมายใส่เงินให้กับหมู่บ้านที่มีความพร้อมอีก 9.3 หมื่นล้านบาท และโครงการบัตรเครดิตพลังงาน ที่มีแนวคิดเรื่องการให้สิทธิพิเศษแก่รถสาธารณะ 3 ประเภท คือ รถแท็กซี่ รถบรรทุก รถมอเตอร์ไซค์ สามารถใช้บัตรเติมน้ำมันได้วงเงินเครดิตซึ่งกำลังพิจารณาอาจจะเป็น 500 บาท หรือ 1,000 บาทต่อเดือน ซึ่งอาจมีส่วนเกี่ยวข้องกับธนาคารออมสินในฐานะที่ธนาคารเป็นผู้ที่ปล่อยสินเชื่อให้กับรถแท็กซี่ รถสามล้อ และวินมอเตอร์ไซค์อยู่แล้ว 
นายเลอศักดิ์ กล่าวอีกว่า ธนาคารยังพิจารณาเรื่องแผนการลงทุนในโครงการเมกะโปรเจกต์ของรัฐบาล เช่น การลงทุนสร้างเขื่อนกั้นน้ำขนาดใหญ่ การลงทุนในโครงการรถไฟฟ้าความเร็วสูงต่างๆ ที่จำเป็นต้องการแหล่งเงินทุนจากสถาบันการเงิน 
นายกรณ์ จาติกวณิช รมว.คลัง กล่าวว่า รมว.คลังคนใหม่ ต้องให้ความสำคัญการดูแลเสถียรภาพทางเศรษฐกิจ เพราะเป็นการสร้างความมั่นใจให้กับนักลงทุน และความสามารถการแข่งขันของประเทศในระยะยาว 
ทั้งนี้ หากรัฐบาลใหม่จะทำงบขาดดุลเพิ่มขึ้น ก็ต้องมีคำชี้แจงเหตุผลความจำเป็น เพราะทางธนาคารแห่งประเทศไทย (ธปท.) ก็ออกมาบอกว่าการขาดดุล 3.5 แสนล้านบาท อยู่ในระดับเหมาะสม หากขาดดุลมากกว่านี้จะทำให้เกิดเงินเฟ้อ ราคาของแพง ทำให้เสถียรภาพเศรษฐกิจมีปัญหา
นอกจากนี้ รัฐบาลใหม่ต้องสร้างความเสมอภาคในระบบเศรษฐกิจ ให้มีโอกาสการเข้าถึงแหล่งเงิน ซึ่งรัฐบาลเดินหน้าไว้หลายเรื่อง ทั้งการตั้งกองทุนการออมแห่งชาติ (กอช.) การเร่งรัดกฎหมายภาษีที่ดินและสิ่งปลูกสร้าง